SCC บวก 2% หลังโชว์กำไรปี 64 โต 38% พ่วงปันผล 10 บ. – ลุยสปินออฟ SCGC เข้าตลาด
SCC บวกกว่า 2.36% สวนภาวะตลาด หลังโชว์กำไรปี 64 โต 38% พ่วงปันผล 10 บ. พร้อมเดินหน้าสปินออฟ SCGC เข้าตลาด ระดมทุนขยายธุรกิจทั้งในและต่างประเทศ
SCC บวก 2.36% สวนตลาด หลังโชว์กำไรปี 64 โต 38% พ่วงปันผล 10 บ. พร้อมเดินหน้าสปินออฟ SCGC เข้าตลาด ระดมทุนขยายธุรกิจทั้งในและต่างประเทศ
27 ม.ค. 2565

ผู้สื่อข่าวรายงานว่า ราคาหุ้นบริษัท ปูนซิเมนต์ไทย จำกัด(มหาชน) หรือ SCC ณ เวลา 10:19 น. อยู่ที่ระดับ 391 บาท บวก 9 บาท หรือ 2.36% สูงสุดที่ระดับ 393 บาท ต่ำสุดที่ระดับ 383 บาท ด้วยมูลค่าการซื้อขาย 1.31 พันล้านบาท

ด้านบริษัทหลักทรัพย์ กรุงไทย ซีมิโก้ ระบุในบทวิเคราะห์ หลัง SCC รายงานกำไรไตรมาส 4/64 เติบโตทั้งจากไตรมาสก่อน และปีก่อน (บลูมเบิร์ก คอนเซนซัส แนะนำ ซื้อ ราคาเป้าหมาย 486.54 บาท)
โดยกำไรไตรมาส 4/64 ที่ 8,307 ล้านบาท เพิ่มขึ้น 22% จากไตรมาสก่อน และเพิ่มขึ้น 3% จากปีก่อน ด้าน EBITDA เพิ่มขึ้น 45% จากไตรมาสก่อน เนื่องจากเงินปันผลรับจากบริษัทร่วมเพิ่มขึ้น ซึ่งรวมรายการพิเศษ ได้แก่ รายการปรับปรุงประมาณการเงินค่าหุ้นที่คาดว่าจะต้องจ่าย (Earn-Out) ของธุรกิจแพคเกจจิ้ง (SCGP) และการปรับอัตราภาษีเงินได้นิติบุคคลของประเทศอินโดนีเซีย หากตัดรายการดังกล่าวออกไป EBITDA จากการดำเนินงานปกติโต 21% จากไตรมาสก่อน ในขณะที่มีกำไรจากการดำเนินงานปกติอยู่ที่ 7,813 ล้านบาท ลดลง 14% จากไตรมาสก่อน สาเหตุหลักจากส่วนแบ่งกำไรจากบริษัทร่วมลดลง
ด้านกำไรปี 2564 ที่ 47,173 ล้านบาท เพิ่มขึ้น 38% จากปีก่อน จากผลการดำเนินงานที่ดีขึ้นของทุกกลุ่มธุรกิจ
โดยแยกกำไรเป็นรายธุรกิจ :
1) ธุรกิจซีเมนต์และผลิตภัณฑ์ก่อสร้าง รายได้จากการขายเพิ่มขึ้น 14% จากปีก่อน เป็นผลจากการส่งออกสินค้าไปยังตลาดอื่นๆ นอกภูมิภาคอาเซียน และความต้องการในประเทศเริ่มฟื้นตัว กำไรไตรมาส 4/64 ที่ 1,385 ล้านบาท รวมทั้งปี 2564 ที่ 4,262 ล้านบาท ลดลง 34% จากปีก่อน
2) ธุรกิจเคมิคอลส์ 4,500 ล้านบาท ลดลง 14% จากไตรมาสก่อน และลดลง 23% จากปีก่อน จากราคาวัตถุดิบที่สูงขึ้น ประกอบกับมีกำไรจากการปรับมูลค่าสินค้าคงเหลือและส่วนแบ่งกำไรจากบริษัทร่วมลดลง รวมทั้งปี 2564 กำไรสำหรับปี 2564 อยู่ที่ 28,931 ล้านบาท เพิ่มขึ้น 64% จากปีก่อน เนื่องจากส่วนต่างราคาสินค้าและวัตถุดิบ และส่วนแบ่งกำไรจากบริษัทร่วมเพิ่มขึ้น
3) ธุรกิจแพคเกจจิ้งไตรมาส 4/64 กำไร 2,115 ล้านบาท เพิ่มขึ้น 19% จากไตรมาสก่อน เพิ่มขึ้น 42% จากปีก่อน รวมทั้งปี 2564 กำไร 8,294 ล้านบาท เพิ่มขึ้น 28% จากปีก่อน
4) ส่วนงานอื่น กำไรไตรมาส 4/64 ที่ 954 ล้านบาท ลดลง 65% จากไตรมาสก่อน ลดลง 17% จากปีก่อน ส่วนปี 2564 กำไร 8,110 เพิ่มขึ้น 110% จากปีก่อน
ด้าน SCC ประกาศจ่ายเงินปันผล 10 บาท/หุ้น จากงวดดำเนินงานวันที่ 1 ก.ค. 21 ถึงวันที่ 31 ธ.ค. 21 ขึ้นเครื่องหมาย XD วันที่ 07 เม.ย. 22 จ่ายเงินปันผลวันที่ 26 เม.ย. 22
สำหรับจุดเด่น SCC มี Upside 27% เมื่อเทียบจากราคาตลาดปัจจุบันกับบลูมเบิร์ก คอนเซ็นซัส ขณะที่อัตราผลตอบแทนจากเงินปันผลให้ Dividend Yield ประมาณ 4.8% จากเงินปันผลปี 2564 ที่ 18.50 บาท (รวมปันผลครึ่งปีแรก ที่ 8.50 บาท) และราคาตลาด 382 บาท (ปันผลปี 2563 ที่ 14 บาท และปันผลปี 2562 ที่ 14 บาท) ส่วน EPS ปี 2564 อยู่ที่ 39.31 บาท เทียบกับ EPS ปี 2563 ที่ 28.45 บาท
ด้านนายรุ่งโรจน์ รังสิโยภาส กรรมการผู้จัดการใหญ่ SCC เปิดเผยว่า ผลการดำเนินงานในปี 2564 บริษัทมีกำไรสุทธิอยู่ที่ 47,174 ล้านบาท เพิ่มขึ้น 38% จากปี 2563 ที่มีกำไรสุทธิ 34,143 ล้านบาท โดยมีรายได้จากการขายอยู่ที่ 530,112 ล้านบาท เพิ่มขึ้น 33% จากปี 2563 อยู่ที่ 407,217 ล้านบาท เนื่องจากทุกกลุ่มธุรกิจฟื้นตัวโดดเด่น
ประกอบกับส่วนแบ่งกำไรจากบริษัทร่วมเพิ่มขึ้น โดยเฉพาะกำไรจากบริษัทร่วมในธุรกิจเคมิคอลส์เท่ากับ 11,577 ล้านบาท หรือคิดเป็น 66% ของกำไรจากบริษัทร่วมทั้งปี 2564 อยู่ที่ 17,543 ล้านบาท
นอกจากนี้คณะกรรมการบริษัทยังอนุมัติจ่ายเงินปันผลงวดครึ่งปีหลัง 2564 หุ้นละ 10 บาท โดยจะขึ้นเครื่องหมาย XD ในวันที่ 7 เมษายน และจ่ายเงินปันผลวันที่ 26 เมษายนนี้ รวมทั้งอนุมัติแผนการออกและเสนอขายหุ้นสามัญเพิ่มทุนต่อประชาชนทั่วไปเป็นครั้งแรก (IPO) ของบริษัท เอสซีจี เคมิคอลส์ จำกัด (SCGC) เพื่อนำหุ้นเข้าจดทะเบียนในตลาดหลักทรัพย์แห่งประเทศไทย
โดยเตรียมออกหุ้นสามัญเพิ่มทุนจำนวน 3,854.68 ล้านหุ้น มูลค่าหุ้นที่ตราไว้หุ้นละ 10 บาท โดยคาดว่า SCGC จะนำเงินที่ได้รับจากการเสนอขายหุ้น IPO ไปใช้ในการขยายธุรกิจทั้งในและต่างประเทศ และปรับโครงสร้างทางการเงินและเป็นเงินทุนหมุนเวียนกิจการบริษัททั้งนี้ ภายหลังการเสนอขายหุ้น IPO บริษัทจะยังคงเป็นผู้ถือหุ้นรายใหญ่ SCGC และยังคงมีสถานะเป็นบริษัทย่อยของบริษัทเช่นเดิม